Den 27. december 2011 ville vi lægge nyt gulv i køkkenet, men konstaterer, da vi fjerner det gamle gulv, en stor våd plet på betonen, og vi kontakter Tryg pga mistanke om vandskade. Vi bliver henvist til en VVSer i vores nærområde, og ringer til ham... han har desværre ikke tid til at komme ud, da firmaet holder juleferie, men vi må gerne ringe til vores lokale smed (som så skal rapportere til den første VVSer, der nu skal fungere som taksator). Vores lokale smed kommer i løbet af få timer, og konstaterer tryktab på gulvarmen og finder hurtigt hullet i brusekabinen, gulvet bankes op, så skaden blotlægges. Fjernvarmen afkobles og i 4 dage varmer vi huset op med 4 stk. (selvanskaffede) olieradiatorer. Nytårsaften kommer vores søde lokale smed og laver en sløjfe på fjernvarmen, så vi kan få varmt vand igen, men stadig uden bademuligheder. Her starter så en meget træg kommunikation mellem den lokale smed og "taksatoren" (som har kontakten til Tryg). SSG er ude og lave fugtmålinger, der konstateres at der er løbet vand ud under hele huset, men at det nu, hvor skaden er stoppet, vil kunne svinde over tid. Der skal laves en testmåling efter 1 md.

Efter 1 måned (hvor vi har gået i bad hos familie og venner, men dog har fået udbedret skaden i brusekabinen, så fjernvarmen virker i hele huset igen), kommer SSG og laver nye målinger, som desværre viser, at fugtigheden ikke er væk og gulvet skal bankes op. Pga. skadens økonomiske omfang er VVS taksatoren ikke længere autoriseret til at tage beslutninger og herfor bliver en Tryg-taksator sat på sagen - OG SÅ SKER DER ENDELIG NOGET :-)

Allan fra Tryg er super proff og beklager at vores første kontaktperson (VVS taksatoren) ikke har sørget for, at vi har fået en toilet/badevogn, så vi kunne komme i bad! og i øvrigt, at vi har skullet vente så længe. I løbet af få dage er skadens foreløbige omfang vurderet, vi skal genhuses 5-7 uger, og får forskellige muligheder at vælge imellem. Allan er til rådighed på mail og telefon stort set hele døgnet også med syge børn og under sin ferie. Vi aftaler en dato for udflytning til super genhusningsfaciliteter sammen med vores 2 små børn (ikke en skurvogn). Og håndværkerne går i gang. Bortset fra en 3 ugers periode, hvor det hele stod lidt stille af forskellige årsager er der nu glid i det hver dag, og selvom vi er genhuset væk fra vores bopæl føler vi, vi har godt overblik og bliver godt informeret om forløb, skadens omfang og bliver taget med på råd. 

Skaden var væsentlig større end forventet og endte med ophugning af 50 m2 gulv, udtørring af vægge og reetablering af badeværelse, stue og gang. Vi var genhuset i i alt 13 uger, og trængte til sidst til at komme hjem igen :-)

Igennem hele forløbet (efter sagen blev overtaget af Allan fra Tryg) har vi hele tiden følt os velinformerede, kommunikationen har været god og Allan har været hurtig, effektiv og proffesionel på alle fronter, og ikke mindst har han været i stand til at se hele sagen fra vores side. Som børnefamilie med 2 små børn, som bliver rykket ud af hus og hjem og en normal hverdag, er det bydende nødvendigt at føle sig forstået, respekteret og blive tilbudt løsninger, der passer til ens familie. Tryg har været meget fleksible og vi har fået en rigtig god behandling. SSG som har sørget for flytning og opmagasinering af møbler samt fugtmålinger, tørremaskiner mm. Har sendt utrolig søde og behagelige medarbejdere og i øvrigt været meget professionelle og fleksible.

Vi kunne ikke drømme om at skifte forsikringsselskab, vi synes nemlig TRYG lever op til sit slogan. Og især Allan har været medvirkende til, at vi står tilbage med en så positiv oplevelse af en rigtig træls skade. Tusind tak.

Når vi ikke giver fuldt hus og 5 stjerner skyldes det, den første håndtering af sagen, fra den VVS'er, som mildest talt ikke var opgaven voksen og at vi gik i godt en måned i uvished og måtte bade hos familie og venner. Det var jo ikke Trygs mand, men dog stadig en Tryg samarbejdspartner, vi havde fået henvist.